REZOLUTË

PËR VLERËSIMIN E VEPRIMTARISË SË KOMISIONERIT PËR MBIKËQYRJEN E SHËRBIMIT CIVIL PËR VITIN 2023

Kuvendi i Shqipërisë, 
Duke vlerësuar rolin e Komisionerit për Mbikëqyrjen e Shërbimit Civil në drejtim të përmbushjes së misionit të vet parësor për garantimin e zbatimit të ligjit në administrimin e shërbimit civil në të gjitha institucionet që punësojnë nëpunës civilë, me qëllim që ky proces të jetë i ndershëm, objektiv, i paanshëm dhe transparent; 
Duke njohur përpjekjet e Komisionerit drejt krijimit të një shërbimi civil të qëndrueshëm, profesional, të bazuar në meritë, integritet moral dhe paanësi politike; 
Duke marrë në konsideratë gatishmërinë e Komisionerit për të bashkëpunuar me të gjitha institucionet që kanë për detyrë realizimin e reformës në administratën publike, si një nga prioritetet më të rëndësishme që duhen përmbushur për anëtarësimin e vendit në Bashkimin Evropian, 
Vlerëson veprimtarinë e Komisionerit për Mbikëqyrjen e Shërbimit Civil për vitin 2023 në drejtim të: 
[bookmark: _GoBack]Trajtimit të informacioneve/kërkesave/sinjalizimeve që kanë ardhur për shqyrtim në drejtim të Komisionerit;
Mbikëqyrjes së përgjithshme dhe tematike të subjekteve me tipologji të ndryshme të institucioneve në shërbimin civil për t’u kontrolluar në planin vjetor apo me kërkesë të vetë institucioneve;
Mbikëqyrjes së orientuar për mbledhjen e informacionit lidhur me ekzekutimin e vendimeve gjyqësore të formës së prerë në të gjitha njësitë e vetëqeverisjes vendore;
Mbikëqyrjes së administrimit të shërbimit civil dhe monitorimin e sjelljes së nëpunësit civil gjatë periudhës së zgjedhjeve vendore për organet drejtuese në bashkitë e vendit;
Mbikëqyrjes së orientuar nëpërmjet monitorimit online dhe në subjekt në lidhje me rekrutimet e realizuara nga Departamenti i Administratës Publike;
Mbikëqyrjes së orientuar për monitorimin e procesit të lirimit nga shërbimi civil të punonjësve që kanë plotësuar moshën për të dalë në pension të plotë pleqërie;
Mbikëqyrjes së orientuar për vendet e paplotësuara në pozicionet e punës pjesë e shërbimit civil në administratën publike;
Procesit të verifikimit të zbatimit të vendimeve paralajmëruese të Komisionerit pas përfundimit të afatit të paralajmërimit;
Pjesëmarrjes së Komisionerit në procese gjyqësore, në pozita të ndryshme procedurale;
Ndryshimeve në strukturën organizative dhe organizimit të brendshëm, me qëllim përmirësimin e funksionimit të institucionit;
Realizimit të buxhetit të institucionit në masën 92%;
Bashkëpunimit me Komisionin Qendror të Zgjedhjeve, DAP-in, Kuvendin e Shqipërisë, task-forcën e krijuar me vendimin nr. 234, datë 20.4.2023, të Këshillit të Ministrave, organizmat ndërkombëtarë dhe organizatat jofitimprurëse, në kuadër të monitorimit të procesit zgjedhor për zgjedhjet vendore për vitin 2023;
Bashkëpunimit në kuadër të zbatimit të parimit të llogaridhënies para Kuvendit të Shqipërisë, ashtu edhe të realizimit të detyrave të shtetit shqiptar lidhur me anëtarësimin e vendit në Bashkimin Evropian;
Bashkëpunimit me DAP-in dhe Ministrinë e Financave për ndjekjen e zbatimit të vendimeve gjyqësore të formës së prerë për rikthimin në detyrë të nëpunësve civilë në institucionet e administratës shtetërore.
Kuvendi kërkon që Komisioneri për vitin 2024: 
1. Duhet të angazhohet në bashkëpunim me DAP-in për zbatimin në mënyrë të rregullt nga e gjithë administratës publike të dispozitave të ligjit për shërbimit civil.
2. Duhet të vijojë angazhimin e saj në bashkëpunim me DAP-in për përmirësimin e situatës, në lidhje me përputhshmërinë e përshkrimeve të punës me kategoritë e përcaktuara në ligjin e shërbimit civil në të gjithë administratën publike. 
3. Në ndihmë të institucioneve të administratës vendore, duhet të vijojë punën në kuadër të përmirësimit të organizimit të brendshëm të burimeve njerëzore (për nëpunësit e shërbimit civil), me qëllim standardizimin e strukturës organizative të institucioneve dhe qëndrueshmërinë e tyre.
4. Duhet të monitorojë me përparësi administrimin e shërbimit civil në procesin e rekrutimit në administratën vendore për të përmirësuar situatën, me qëllim parandalimin e fenomenit të emërimeve në kundërshtim me ligjin.
5. Duhet të angazhohet në bashkëpunim të ngushtë me DAP-in për përmirësimin e procesit të rikthimit në punë të nëpunësve civilë.
6. Nëpërmjet angazhimit të stafit të saj, duhet të organizojë në bashkëpunim me DAP-in trajnime në kuadër të popullimit me të dhëna të regjistrit qendror të personelit HRMIS dhe të platformës administrata.al, për të gjithë nëpunësit e njësive të administrimit në të gjitha bashkitë e vendit.
7. Në rastet kur marrëdhënia mes punëdhënësit dhe punëmarrësit të një institucioni shtetëror, nga marrëdhënie e cila rregullohet në bazë të ligjit nr. 152/2013, “Për nëpunësin civil”, i ndryshuar, përmes ndryshimeve ligjore kalon në marrëdhënie që rregullohet me anë të Kodit të Punës, KMSHC-ja duhet të kryejë një vlerësim mbi impaktin që ky ndryshim sjell.

